**Magyar Szocialista Munkáspárt**

**Budapesti Bizottsága**

Budapest,VIII. Köztársaság tér 26.

Telefon: 134-846

**Tárgy:**

Tamási Áron Ördögölő Józsiás

c. darabjának Nemzeti Színházi bemutatója

Tisztelt Bakos Gyula elvtárs!

A napokban a kezem ügyébe került Tamási Ördögölő Józsiás színdarabja, amelyet a szerző „zenés mesejáték” műfaji megjelöléssel nyújtott be a Nemzeti Színházba azzal a céllal, hogy bemutatásra kerüljön.  Nem kerülheti el éber figyelmünket az a tény, hogy az ellenforradalom idején szerepet vállaló író rejtett üzenetet bújtatott el tanmeséjében, amely üzenet alkalmas a társadalmi rend bolygatására. Az ezzel kapcsolatos véleményemről tájékoztatom az elvtársakat és a Központi Bizottság tagjait.

Azt mondom Bakos elvtárs, hogy ne kerülgessük a forró kását, lássuk be, hogy a közérdek megkívánja, a darab bemutatásának elhalasztását. Gondolom szükségtelen hosszan fejtegetnem, mi is a gond Tamási meséjével.

Röviden mondanám el aggályaim. Első számú problémám az egyén rendellenes túlszerepeltetése. A lovagi tornát ábrázoló jelenetben egy személy nyeri el az uralmat, hatalmat, pénzt, mindent. Ez azt az érzést kelti a drága nézőinkben, hogy egyedül meg lehet minden bajjal küzdeni. Egyértelműen érezhető, hogy ez kivitelezhetetlen, hiszen, ha minden elvtárs így gondolkodna, nem is lennénk elvtársak, kereszteződnének önző vágyaink, ember esne a másik ember torkának egy falat kenyérért.

A köz érdeke Bakos elvtárs, ez az, amit hiányolok a darabból. Imént említett önző vágyaink szükséges háttérbe szorítása, közös érdeke a népünknek. Persze minden ember nagyravágyó, de hamis képekkel ne áltassuk őket. Aki viszont a köz érdekét tartja szem előtt, sokra viheti, kellemesebb lehet az élete.

Népünk félrevezetése mellett veszélyesnek gondolom, hogy mű elfelejti ábrázolni, hogy a MI rendszerünk összetartó ereje a tiszteletben és a szabályok szoros és szigorú betartásában rejlik. Ha egy személy bármit megtehet, akkor minek dolgozzon a földeken? Minek tegyen jót másnak, ha magával is foglalkozhat?

Ezek a gondolatok kételyt keltenek. Hinni kell a rendszerben Bakos elvtárs, másképp szabályaink, értékrendünk, a tisztelet odavész. Ön és az elvtársak bizonyára ezt nem szeretnék. Fontos dolgot mondtak nekem a minap. Az élet nem habos torta, Bakos elvtárs. Ezt jól jegyezzük meg, hiszen a rendszerünk működik, csak általános nehézségek lépnek föl életünkben. Ezen viszont, az elvtársainkba vetett hitünk segít. Ezért kérem, Bakos elvtárs, hogy Tamási művének bemutatását utasítsa vissza, keressünk helyette olyan darabot, amely a rendszerünkbe vetett hitüket erősíti.

Találjunk közös hangot, ne széthúzó filozófiákat terjesszünk!

Elvtársi üdvözlettel:

Major Tamás, igazgató

Kelt.: Budapest, 1957.  június 16.